Током рата у БиХ 1992. године умро је митрополит Владислав у избјеглиштву у Србији. За митрополита Дабробосанског изабран је епископ Далматински Николај (Мрђа). Због ратног стања митрополит Николај није могао ући у Сарајево гдје се налазило сједиште митрополије дабробосанске. Митрополит дабробосански Г. Николај је у ратним околностима одлучио да за привремено сједиште митрополије изабере Соколац. Доласком митрополита Николаја у Соколац црква Светог пророка Илије постала је саборна црква митрополије дабробосанске. Одлуком митрополита Николаја црква Светог пророка Илије названа је Романијска Лазарица. Од тада, у недељу по Видовдану, на нивоу митрополије дабробосанске, код цркве се одржава духовни сабор посвећен Видовдану.